Dronkbestuur-regter kos belastingbetalers miljoeneDie foto van Nkola Motata is geneem kort nadat hy in Januarie 2007 onder die invloed van alkohol bestuur het en deur die tuinmuur van ‘n huis in Sandton gebars het. Michael Masutha, minister van justisie en korrektiewe dienste, het in antwoord op ŉ parlementêre vraag van die VF Plus bevestig Motata is steeds op spesiale verlof en ontvang sy volle salaris. Volgens Masutha is nagenoeg R14 miljoen [R13 919 611,36] vir die periode van 1 Januarie 2007 tot 31 Oktober 2016 aan Motata betaal. Dr. Corné Mulder, hoofsweep van die VF Plus, het gesê Motata is in 2009 in die Johannesburgse hooggeregshof skuldig bevind op aanklag van dronkbestuur en is gevonnis tot ŉ boete van R20 000 of 12 maande gevangenisstraf. Dit blyk nou ook dat die regsproses teen Motata steeds nie afgehandel is nie en dat dit die afgelope nege jaar uitgerek is met verskeie regsaksies van die geskorste regter oor tegniese regsaspekte. Die aangeleentheid dien tans voor die regterlike gedragstribunaal. Masutha het in sy antwoord aan die VF Plus gesê Motata se spesiale verlof is nie onderhewig aan enige vereiste dat hy ŉ deel van sy salaris moet terugbetaal indien die regterlike gedragstribunaal hom skuldig sou bevind aan growwe wangedrag nie. Mulder het gesê dit is ŉ skande dat die proses onbepaald uitgerek word terwyl die publiek moet betaal om ŉ veroordeelde persoon in weelde te laat leef. “Die VF Plus sal nou druk plaas op die regterlike gedragstribunaal om hierdie aangeleentheid sonder verwyl af te handel, en dring daarop aan dat Motata wel ŉ deel van sy salaris terugbetaal,” het Mulder gesê.